Diari Oficial de la Generalitat Valenciana


Sumari del DOGV 5800, del 07-07-2008 (2008/8117)

RESOLUCIÓ de 27 de juny de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Generalitat, mitjaçant la Conselleria de Medi Ambient, Aigua, Urbanisme i Habitatge y el Consejo Superior de Investigaciones Científicas, mitjançant l'Institut de Ciències de la Terra Jaume Almera, per a l'assessoramet i l'estudi de partícules en suspensió i les mesures per al seu control i millora en àrees industrials, dins del projecte Caracterització ambiental i de fonts emissores de contaminació per al seguiment i l'elaboració de plans de millora de la qualitat de l'aire.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5800

Data del DOGV
:   07-07-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/8117


Data del document
:   27-06-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Universitat d'Alacant
    * Universitat Jaume I
    * Universitat Miguel Hernández
    * Castelló de la Plana
    * L'Alacantí
    * administració central
    * cooperació administrativa
    * investigació científica
    * contaminació industrial

RESOLUCIÓ de 27 de juny de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Generalitat, mitjaçant la Conselleria de Medi Ambient, Aigua, Urbanisme i Habitatge y el Consejo Superior de Investigaciones Científicas, mitjançant l'Institut de Ciències de la Terra Jaume Almera, per a l'assessoramet i l'estudi de partícules en suspensió i les mesures per al seu control i millora en àrees industrials, dins del projecte Caracterització ambiental i de fonts emissores de contaminació per al seguiment i l'elaboració de plans de millora de la qualitat de l'aire. [2008/8117]  
La Generalitat, mitjançant la Conselleria de Medi Ambient, Aigua, Urbanisme i Habitatge y el Consejo Superior de Investigaciones Científicas, mitjançant l'Institut de Ciències de la Terra Jaume Almera han subscrit, després de la tramitació prèvia reglamentària, el 6 de maig de 2008, un conveni de col·laboració per a l'assessorament i l'estudi de partícules en suspensió i les mesures per al seu control i millora en àrees industrials, dins del projecte Caracterització ambiental i de fonts emissores de contaminació per al seguiment i l'elaboració de plans de millora de la qualitat de l'aire.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0844/2008, i que figura com a annex d'esta resolució.  
Valencia, 27 de juny de 2008.- El director general de Relacions amb Les Corts i Secretariat del Consell: Ángel Mompó Romero.  
Conveni de col·laboració entre la Generalitat, mitjancant la Conselleria de Medi Ambient, Aigua, Urbanisme i Habitatge i el Consell Superior d'Investigacions Científiques, mitjançant l'Institut de Ciències de la Terra Jaume Almera, per a l'assessorament i l'estudi de partícules en suspensió i les mesures per al seu control i millora en àrees industrials, dins del projecte Caracterització ambiental i de fonts emissores de contaminació per al seguiment i l'elaboració de plans de millora de la qualitat de l'aire  
València, 6 de maig de 2008  
Reunits  
D'una part, José Ramón García Antón, conseller de Medi Ambient, Aigua, Urbanisme i Habitatge de la Generalitat, per raó del nomenament mitjançant el Decret 8/2007, de 28 de juny, del president de la Generalitat (DOGV 5545, de data 29 de juny de 2007), en representació d'aquesta i expressament facultat per a aquest acte per Acord del Consell, de data de 18 d'abril de 2008.  
D'una altra part, Manuel Fernández Ortiga, director de l'Institut de Ciències de la Terra Jaume Almera, del Consell Superior d'Investigacions Científiques (d'ara en avant ICTJA-CSIC), actuant en nom i representació d'aquest organisme, per raó del que estableix en la Resolució de 20 de febrer de 2008, per la qual el president del CSIC delega competències en diversos òrgans de la institució (BOE de 21 de febrer 2008).  
Ambdues parts tenen i es reconeixen capacitat legal per a formalitzar aquest conveni i amb aquest efecte  
Exposen  
1. Que la Generalitat i el Consell Superior d'Investigacions Científiques han mantingut una fructífera col·laboració en desenvolupament de diversos acords marc que han possibilitat la subscripció de distints convenis singulars de col·laboració per a l'execució de projectes i programes d'interés comú, ja siguen d'investigació, de dotació d'equips i infraestructures o altres.   
2. En l'àmbit de la legislació bàsica de l'Estat, en els termes que aquesta establisca, correspon a la Generalitat el desenvolupament legislatiu i l'execució en matèria de protecció del medi ambient, d'acord amb l'article 50 de l'Estatut d'autonomia de la Comunitat Valenciana, en la redacció donada per la Llei orgànica 1/2006, de 10 d'abril, de reforma de la Llei orgànica 5/1982, d'1 de juliol.  
3. Les competències de la Generalitat en matèria de medi ambient estan conferides a la Conselleria de Medi Ambient, Aigua, Urbanisme i Habitatge, d'acord amb el Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, exercint les funcions en matèria de control sobre la qualitat de l'aire, segons el Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge.  
4. En l'exercici d'aquestes competències, la Conselleria de Medi Ambient, Aigua, Urbanisme i Habitatge està interessada a obtenir l'assessorament i l'estudi de partícules en suspensió i les mesures per al seu control i millora en àrees industrials, dins del projecte "Caracterització ambiental i de fonts emissores de contaminació per al seguiment i l'elaboració de plans de millora de la qualitat de l'aire" en l'exercici 2008 i considera que l'ICTJA-CSIC disposa de l'experiència, els coneixements, el personal i el material suficients per a l'execució d'aquests treballs.  
Per raó del que s'ha exposat, ambdues parts acorden subscriure aquest conveni, el qual es regirà per les següents  
Clàusules  
Primera. Objecte del conveni  
Aquest conveni té com a objecte regular la col·laboració de les parts en l'execució, per part de l'ICTJA-CSIC, dels treballs d'assessorament i estudi de partícules en suspensió i les mesures per al seu control i millora en àrees industrials, dins del projecte "Caracterització ambiental i de fonts emissores de contaminació per al seguiment i l'elaboració de plans de millora de la qualitat de l'aire", en l'exercici 2008.  
Segona. Actuacions que s'han de realitzar  
Les actuacions que ha de realitzar l'ICTJA-CSIC seran les següents:  
1. Seguiment dels nivells de metalls i matèria mineral en la zona ceràmica de Castelló a partir de l'anàlisi química de les mostres de PM10 i PM2.5 de les estacions de control de la Xarxa Valenciana de Vigilància i Control de la Contaminació Atmosfèrica.  
2. Redacció d'informes amb els resultats obtinguts a través dels quals es detalla l'estudi i interpretació de sèries de dades de nivells de partícules en suspensió en l'atmosfera d'aquesta zona d'estudi, com també de la seua composició.  
3. Col·laboració en la interpretació de dades de qualitat d'aire ja existents de la zona d'Alacant - Sant Vicent - Agost.  
4. Anàlisis químiques addicionals de mostres de PM10 i PM2.5, ja existents de la zona d'Alacant - Sant Vicent - Agost, a partir de filtres de la Xarxa Valenciana de Vigilància i Control de la Contaminació Atmosfèrica o de les estacions pertanyents a la Universitat d'Alacant.   
5. Col·laboració amb la Universitat d'Alacant, l'Institut de Tecnologia Ceràmica de la Universitat Jaume I de Castelló i la Universitat Miguel Hernández d'Elx, mitjançant la realització d'anàlisis químiques per a la caracterització dels sòls de la zona d'estudi com també del material processat en indústries de la zona de l'Alacantí (materials procedents de la realització de mostratges específics).  
6. Col·laboració per a la selecció de la ubicació d'estacions per a campanyes intensives en la zona d'Alacant -Sant Vicent - Agost a curt i mitjà termini a partir de les dades disponibles.  
7. Participació en l'intercanvi d'informació, en l'elaboració conjunta del Pla de millora de la qualitat de l'aire a la zona de l'Alacantí i en la revisió del Pla de millora de la qualitat de l'aire a la zona de Castelló, conjuntament amb l'Institut de Tecnologia Ceràmica de la Universitat Jaume I de Castelló, la Universitat d'Alacant i la Fundació Centre d'Estudis Ambientals del Mediterrani (CEAM), sota la coordinació de la Conselleria de Medi Ambient, Aigua, Urbanisme i Habitatge de la Generalitat.  
Tercera. Presentació de memòries i informes  
Els informes i anàlisi que elabore l'ICTJA-CSIC seran subscrits per Xavier Querol com responsable científic.  
L'avaluació dels informes i anàlisi correspondrà a la Direcció General per al Canvi Climàtic.  
La memòria final relativa a l'anàlisi i interpretació dels nivells de partícules en les zones d'estudi, haurà de presentar-se abans del 30 de novembre de 2008.  
El lliurament de les memòries per part de l'ICTJA-CSIC es realitzarà contra document acreditatiu de la seua recepció firmat per la contrapart.  
Quarta. Termini de vigència  
La vigència d'aquest conveni s'estendrà des de la data de la firma fins al 31 de desembre de 2008.  
En el cas que l'objecte d'aquest conveni no puga portar-se a terme dins del termini assenyalat, les parts podran acordar-ne la pròrroga mitjançant la firma d'una addenda, després de la consignació pressupostària a l'efecte.  
Cinquena. Aportació econòmica  
La Conselleria de Medi Ambient, Aigua, Urbanisme i Habitatge aportarà per al finançament de les despeses derivades de les activitats objecte del conveni un import màxim de quaranta mil euros (40.000,00 euros), tots els impostos inclosos, a càrrec del capítol II del programa 442.60, aplicació econòmica 81.81.16.420.24.0, dels pressupostos de la Generalitat per a l'exercici 2008.  
La quantia més amunt expressada cobreix les despeses de la investigació desenvolupada per l'ICTJA-CSIC.  
Sisena. Forma de pagament  
El pagament per part de la Conselleria de Medi Ambient, Aigua, Urbanisme i Habitatge s'efectuarà després de la presentació davant de la Direcció General per al Canvi Climàtic de les memòries finals establides en la clàusula tercera, acompanyades de la factura corresponent a cadascuna d'aquestes o bé d'una factura per l'import total del conveni, i conformitat expressa de què el treball s'ha realitzat segons les condicions previstes.  
El pagament es farà efectiu en el compte obert en el Banc de Santander Central Hispano a nom del CSIC: 0049 5117 29 3876474317.  
Setena. Utilització dels resultats  
El CSIC s'obliga a no difondre, sense autorització per part de la Conselleria de Medi Ambient, Aigua, Urbanisme i Habitatge, les dades relacionades amb la investigació i a fer que aquesta obligació siga respectada per totes les persones que participen en l'execució del conveni.  
Els resultats del projecte seran propietat de la Conselleria de Medi Ambient, Aigua, Urbanisme i Habitatge que, si és el cas, accepta el compromís de la seua divulgació per part del CSIC mitjançant les publicacions científiques que considere oportunes, amb l'autorització prèvia al CSIC. En tot cas, es respectarà allò que s'ha establit per la normativa vigent sobre propietat intel·lectual.  
Les obligacions contingudes en aquesta clàusula subsistiran fins i tot després de finalitzada la vigència del conveni.  
Vuitena. Rescissió del conveni  
En cas d'incompliment del que estableix el conveni, la Generalitat podrà, amb audiència prèvia del CSIC, rescindir-lo.   
Així mateix, seran causes de rescissió del conveni el mutu acord de les parts i la impossibilitat sobrevinguda de realitzar les actuacions objecte del conveni per causa aliena a la voluntat d'aquestes, i en aquest cas la part afectada per aquesta impossibilitat ho haurà de comunicar a l'altra part amb un mes d'antelació a la data en què haja de donar-se per rescindit el conveni. En aquests supòsits, l'ICTJA-CSIC haurà d'emetre un informe amb tots els resultats obtinguts fins aquella data, i la Conselleria de Medi Ambient, Aigua, Urbanisme i Habitatge pagarà l'import corresponent al valor del treball realitzat.   
Novena. Naturalesa del conveni  
Aquest conveni té naturalesa administrativa i, estant exclosa l'aplicació directa de la legislació general de contractació administrativa, es regirà per les seues pròpies normes, i en allò no previst, supletòriament, pels principis d'aquesta legislació i els generals de l'ordenament jurídic administratiu.   
I, en prova de conformitat amb l'anteriorment exposat, els reunits firmen el conveni en triple exemplar, en el lloc i la data més amunt indicats.  
El conseller de Medi Ambient, Aigua, Urbanisme i Habitatge: José Ramón García Antón.  
El director de l'Institut Ciències de la Terra Jaume Almera del CSIC: Manuel Fernández Ortiga.